Source: https://www.itthon.ma/az-alkotmanybirosag-velencei-bizottsaghoz-fordult-testuletet-ert-tamadasok-miatt/
Timestamp: 2020-07-13 20:13:53
Document Index: 1370031

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Az alkotmánybíróság a Velencei Bizottsághoz fordult a testületet ért támadások miatt – ittHON.ma
Az alkotmánybíróság a Velencei Bizottsághoz és más európai szervezetekhez fordult a testületet ért éles támadások miatt – közölte kedden az alkotmánybíróság sajtóirodája.
A taláros testület szerint egyes köztisztségviselők és parlamenti pártok megpróbálták aláásni a testület fennhatóságát, megkérdőjelezték az alkotmánybíróság döntéseinek kötelező jellegét, és egyenesen arra biztatták az államfőt, valamint az ország lakosságát, hogy ne tartsa tiszteletben az igazságügyi miniszter és az államfő közötti intézményes konfliktust megállapító múlt heti alkotmánybírósági határozatot.
Az Európa Tanács főtitkárságához, a Velencei Bizottsághoz – az ET alkotmányjogászokból álló konzultatív testületéhez – és az Európai Alkotmánybíróságok Értekezletének elnökéhez intézett panaszában a román alkotmánybíróság úgy ítélte meg, hogy ezáltal veszélybe került a demokrácia, a jogállamiság és az alkotmányjog érvényesülése Romániában. Az alkotmánybíróság múlt szerdán a PSD-nek adott igazat Klaus Iohannis államfővel szemben a – kormány által visszaélésekkel vádolt – korrupcióellenes főügyész leváltásáról szóló vitában, és előírta az elnöknek, hogy mentse fel Laura Codruța Kövesit az ügyészség éléről.
Előző cikk: Hét érmihályfalvi magyar nevű fiatal megerőszakolt egy 14 éves lányt a helyi zsidó temetőben
Következő cikk: „Mocskos zsaru” segítette a bűnözőket Temes megyében